РЕПУБЛИКА СРБИЈА

НАРОДНА СКУПШТИНА

Одбор за oбразовање, науку,

технолошки развој и информатичко друштво

14 Број: 06-2/31-23

23. фебруар 2023. године

Б е о г р а д

**З А П И С Н И К**

**OСМЕ СЕДНИЦЕ ОДБОРА ЗА OБРАЗОВАЊЕ, НАУКУ,**

**ТЕХНОЛОШКИ РАЗВОЈ И ИНФОРМАТИЧКО ДРУШТВО**

**ОДРЖАНЕ 23. ФЕБРУАРА 2023. ГОДИНЕ**

Седница је почела у 11,00 часова.

Седници је председавао проф. др Марко Атлагић, председник Одбора.

Седници су присуствовали чланови Одбора: др Живан Бајић, Жика Бујуклић, Дејана Васић, Љубинко Ђурковић, Наташа Ивановић, проф. др Бранимир Јованчићевић, Ђорђе Косанић, Мирка Лукић Шаркановић, Зоран Лутовац, Драгана Миљанић, проф. др Владимир Обрадовић, проф. др Ђорђе Павићевић и проф. др Јахја Фехратовић.

Седници је присуствовале заменице чланова Одбора: Ана Миљанић, Горица Гајић, Татјана Јовановић и Биљана Ђорђевић.

Седници је присуствовала Радмила Васић народна посланица која није члан Одбора.

Седници су присуствовали представници: Министарства просвете:Бранко Ружић, министар, Ивица Радовић, државни секретар, Александар Јовић, помоћник министра за међународну сарадњу и европске интеграције, Елма Елфић, помоћница министра у Сектору за унапређивање људских и мањинских права у образовању, др Милан Пашић, помоћник министра за основно и предшколско образовање и васпитање, Јасмина Јовановић, помоћница министра за иснпекцијске послове, Јелена Парезановић, посебна саветница министра и Ђорђе Ђоковић, посебан саветник министра просвете; Министарства науке, технолошког развоја и иновација: Вукашин Гроздић, државни секретар и др Марина Соковић, помоћница министра; Министарства спорта: Зоран Гајић, министар, Марко Кешељ, државни секретар, Дејан Бојовић, посебни саветник министра, Дарко Удовичић, помоћник министра, Дејан Бакић, начелник Одељења за финансијско-материјалне, аналитичке и информатичке послове.

Проф. др Марко Атлагић, председник Одбора отворио је 8. седницу Одбора за образовање, науку, технолошки развој и информатичко друштво и поздравио присутне представнике министарстава који присуствују седници.

Председник Одбора је ставио на гласање предложени дневни ред:

1. Разматрање Информације о раду Министарства просвете за период октобар – децембар 2022. године (број: 02-648/22-6, од 24. јануара 2023. године),
2. Разматрање Информације о раду Министарства науке, технолошког развоја и иновација за период октобар – децембар 2022. године (број: 02-648/22-7, од 9. фебруара 2023. године),
3. Разматрање Информације о раду Министарства спорта за период октобар – децембар 2022. године (број: 02-234/23, од 3. фебруара 2023. године).

Након закљученог гласања, утврђено је да је за прихватање дневног реда гласало 13 народних посланика док један народни посланик није гласао.

Прва тачка дневног реда: **Разматрање Информације о раду Министарства просвете за период октобар – децембар 2022. године (број: 02-648/22-6, од 24. јануара 2023. године)**

По отварању прве тачке дневног реда, председник Одбора проф. др Марко Атлагић је дао реч Бранку Ружићу, министру просвете.

Министар просвете је изразио задовољство што је у прилици да присуствује седници Одбора на којој ће се разговарати о раду Министарства просвете. Истакао је да, кад је овај ресор у питању, део надлежности из области науке и технолошког развоја је постао део новог министартства, као и да је област дуалног образовања стављена у још већи фокус. Организован је и Сајам образовања, који је био изузетено посећен. Одржана је и презентација студентског и ученичког стандарда. У октобру су одржане обуке за наставнике у циљу јачања компетенција за инклузивно образовање. У новембру је одржана конференција са УНИЦЕФ на претходно наведену тему.

Напоменуо је и измене завршног испита за ученике осмог разреда, односно да је указано на рокове изјашњавања ученика о томе који ће предмет бирати као трећи испит на завршном тесту, као и да је промењен концепт бодовања.

Министар просвете је нагласио да је до 31. октобра био је објављен конкурс за стипендије за изузетно надарене ученике и студенте, те да је Министарство утврдило коначну листу ученика и студената који су добитници стипендија.

Одржана је и прва седница радне групе за превенцију спречавања насиља у систему образовања.

Крајем новембра је оджана и прва годишња конференција о образовању, коју је иницирала председница Владе, како би се презентовали резултати рада у области образовања. Одржана је и конференција посвећена унапређењу предшколског васпитања и образовања у Републици Србији.

Министар Бранко Ружић је истакао да су крајем децембра прошле године уручени уговори за унапређење рада ученичких задруга. Дијалог са ректорима и деканима широм Србије, на тему увођења државне матуре, је отпочет крајем године и приводи се крају. Такође, истакао је и да синдикати имају своје легитимне циљеве и захтеве, као и да се у неким питањима разумеју, али и да неки захтеви синдиката превазилазе могућности Министарства финансија и расположивих буџетских капацитета.

Након излагања министра просвете, председник Одбора проф. др Марко Атлагић је отворио дискусију по првој тачки дневног реда.

Бранимир Јованчићевић, члан Одбора, је напоменуо да дуално образовање не даје најбоље резултате и да је велики проблем низак ниво еколошке свести деце. Навео је и проблем недовољног упражњавања спорта код деце, јер се данас, како је рекао, спортом баве само деца чији родитељи то могу финансијски да приуште. На крају свог излагања професор Јованчићевић је поставио и питање државне матуре и неуједначених критеријума.

Бранко Ружић, министар је истакао да је дуално образовање уведено пре 6 година, и то не само на нивоу средњег, већ и на нивоу високог образовања. Нагласио је да подаци говоре да ђаци који заврше школовање по дуалном моделу школе и определе се да се запосле, у односу на ђаке средњих стручних школа имају у просеку 15-20 процената већу плату. Истакао је и да дуално образовање представља одговор на изазове с којима се суочавамо. Што се тиче подизања еколошке свести код деце, Министарство је потписало споразум са Министарством за заштиту животне средине, у вези са програмима који се преносе ученицима. Са УНИЦЕФ се ради на пројекту „За чистији ваздух“.

Ивица Радовић, државни секретар у Министарству просвете, je истакао да су еколошко образовање и развој јавне свести нераскидиво повезани. Истакао је и да је у претходној години реализован пројекат који је укључивао 45 основних школа, где су радили заједно са Министарством заштите животне средине, као и да су у исти били укључени и родитељи, као и представници локалних самоуправа.

Министар Бранко Ружић је додао, у вези са дуалним образовањем, да од прошле године постоји 4060 студената који су активно у систему дуалног образовања, на нивоу високог образовања, као и да према подацима јединственог информационог система просвете, 68,92 одсто ученика из дуалног образовања се запошљава одмах по завршетку школовања. Осврнуо се и на питање спорта и физичког васпитања и изнео мишљење да је потребна много боља инфраструктура. Истакао је и да је договорен протокол о сарадњи, као и да се сарадња већ спроводи (Министарство спорта и Министарство просвете). На тему државне матуре, нагласио је, да је она део Стратегије образовања до 2030. године.

Проф. др Владимир Обрадовић, члан Одбора, се осврнуо на тему избора директора у основним школама, јер сматра да ту постоји проблем, зато што директори који добијају подршку родитеља и колектива у великом броју случајева не буду постављени на то место. Поставио је и питање дефицита наставника, као и питање развоја система високог образовања, јер сматра да је исти застарео.

Бранко Ружић, министар, истакао је да је избор директора у школама, спроведен у складу са законом, као и да је колектив један ниво одлучивања, други ниво је школски одбор, и да ниједном директору није потписано решење а да законска регулатива није била испуњена. Сложио се са мишљењем проф. др Владимира Обрадовића да је дефицит наставника велики проблем и да се ради на мерама стипендирања студената треће и четврте године, како би имали један мотив више да буду наставници. Истакао је и да је планирана измена Закона о високом образовању.

Драгана Миљанић, члан Одбора, осврнула се на цитат који се налази на 17-ој страни Извештаја и поставила питање ко је креатор овог референтног оквира и да ли је могуће имати увид у исти.

Биљана Ђорђевић, заменица члана Одбора, се осврнула на проблем дефицита наставника и напоменула да ту постоји и проблем радне атмосфере. Поставила је и питање начина обавезивања стипендираних студента да раде у својој држави. Споменула је и пројекат Свет у Србији, који сматра добром идејом и за промоцију Србије и поставила питање да ли постоји неки извештај о раду истог. Поставила је и питање око измене уџбеника биологије.

Ивица Радовић, државни секретар у Министарству просвете, је истакао да би могао као професор Биолошког факултета да отвори дебату, али сматра да би она на овом месту била неадекватна. Истакао је да је Министарство поверило задатак Националном просветном савету. Изразио је задовољство због констатовања Биљане Ђорђевића, заменице члана Одбора, да је програм Свет у Србији врло афирмативан за Србију. Сложио се и са идејом да Министарство просвете припреми Одбору један садржајан извештај који се односи на резултате и ефекте овог програма. Што се тиче матуре, навео је информацију да су универзитети имали обавезу да до децембра прошле године дају своје виђење по овом питању, као и да је дијалог са универзитетима готово сталан. Истакао је и да се сви морамо запитати зашто је број студената који студирају, а даље се не опредељују за наставничка звања толико мали. Истакао је и да постоји иницијатива, пилот пројекат, да се у одређеном броју основних и средњих школа започне са једном врстом менаџера безбедности, који би уз педагоге и психологе били још један стуб сигурности руководству школе.

Проф. др Јахја Фехратовић, члан Одбора, је навео истраживање Института за криминолошка и социолошка истраживања, које је заиста забрињавајуће, као и да је потребна много бржа реакција свих државних органа. Истакао је и да је у мерама потребна педагошка димензија, без које не могу да се постигну дугорочна решења.

Ивица Радовић, државни секретар у Министарству просвете је рекао да се то налази као један од конкретних садржаја у Стратегији развоја образовања до 2030. године и да ће се у току ове године кренути са реализацијом.

Мирка Лукић Шаркановић, члан Одбора, је дала сугестију да би приватни акредитовани факултети требали да уподобе свој програм као и квалитет свога рада, цене са државним факултетима, јер и они имају једнака права и обавезе као и људи са државних факултета.

Горица Гајић, заменица члана Одбора, похвалила је решење Министарства да бирају предмет за завршни испит, формирање ученичких задруга, које је оценила корисним, одобравање стипендија за изузетно надарене ученике и студенте и заложила се за стипендирање у већем броју и са већим стипендијама. Нагласила је да је потребно да се прати где деца која су изузетно надарена одлазе и напоменула да има негативних примера бриге о њима, а пре свега је то одговорност факултета и друштва. Оценила је да је мало педагошких асистената и да треба законом регулисати ко ће педагошке асистенте да плаћа и да треба наћи модел јер је велика потреба за асистентима. Г-ђа Гајић је указала на дискутабилност и спроводљивост система који треба да евидентира вршњачка насиља, јер ће се избегавати да се подаци уносе у систем. Поставила је питање члановима Одбора и представницима Министарства, да ли је могуће примедбом или препоруком да се у вртићима не слави Дан вештица или Ноћ вештица, што је медијски ушло у Србију и постала пракса у вртићима, што није у духу српске традиције. Горица Гајић је поновила да очекује одговор од Министарства у вези случаја Бранислава Ристивојевића.

Председник Одбора је информисан од стране Министарства да је у случају Бранислава Ристивојевића односно инспекције све урађено у складу са законом.

Др Татјана Јовановић, заменица члана Одбора, је истакла да се у последњих десет година ради на стварању бољег образовног система, да треба усагласити образовне програме свих високошколских институција, да проблеме треба решавати уз учешће и представника других министарстава и да треба стварати повољнију и мирнију климу за образовање. Министарство је спремно да се суочи са изазовима и проблем је што се бавимо последицама а не превенцијом. Указала је на достигнућа Министарства у последњих неколико година и улогу министра просвете поводом обележавања 100 дана Владе Републике Србије.

Председник Одбора проф. др Марко Атлагић је нагласио да се проблеми у просвети не могу брзо решити и да је Одбор иницирао расправу о проблемима. Назначио је да структура од основне школе до Министарства просвете није добро постављена, да треба оснажити педагогију у школама, да ће Одбор организовати јавна слушања како би се проблеми расветлили из различитих аспеката и анализирати ситуацију и предложити структуру измена закона и наставних планова и програма. Напоменуо је да је функција директора важна и сложио се са господином Обрадовићем, чланом Одбора, и заложио се за реафирмацију васпитне улоге у друштву и означио медије као битне у креирању васпитне функције у друштву. Говорио је о проблему корупције у школама, проблемима који се могу решити заједничким деловањем и огромним резултатима дуалног образовања.

Радмила Васић, народни посланик, покренула је тему ненаменског трошења новца из буџета на факултетима и поменула неправилности на Факултету за специјалну едукацију и рехабилитацију, утврђене од стране инспекције. Овај факултет има обавезу да уплати 55.101.460 динара по основу незаконито уплаћених плата и друге износе по основу незаконитих исплата додатних коефицијената и различитих решења из ранијих периода.

Проф. др Марко Атлагић, председник Одбора, је инсистирао да Министарство просвете у писаној форми одговори на наводе народне посланице.

Након расправе, Одбор је већином гласова (7 - ЗА, 1 – ПРОТИВ, 2 – УЗДРЖАНА, 2 – није гласало), одлучио да прихвати Информацију о раду Министарства просвете за период октобар – децембар 2022. године.

Након гласања, председник Одбора је обавестио присутне, да ће у складу са чланом 229. Пословника Народне скупштине, Одбор поднети извештај о разматрању и прихватању Информације о раду Министарства просвете, за наведени период.

Друга тачка дневног реда: **Разматрање Информације о раду Министарства науке, технолошког развоја и иновација за период октобар – децембар 2022. године (број: 02-648/22-7, од 9. фебруара 2023. године)**

Уводне напомене поводом ове тачке дневног реда је изнео Вукашин Гвоздић, представник Министарства науке, технолошког развоја и иновација и истакао следеће: Министарство је радило на позиву за младе таленте, укупно 337 лица укључених у програм (запошљавање доктораната на факултете и институте), увођење годишњих програма курсева за докторанте, унапређењу методологије за категоризацију научних часописа, завршен Регистар научно-истраживачких организација и истраживача и поступци акредитације који су електронски, назначио је да предстоји финализовање базе научних резултата, води се Регистар иновационе делатности и старт-апова, приоритет су Центри изврсности у Крагујевцу и његово опремање, Европски центар изврсности који има велики потенцијал, Био4 кампус и наставак проширења капацитета научно-технолошких паркова. Представник Министарства је истакао да су формиране две радне групе, једне за положај истраживача на факултетима, друга за питање сопствених питања научних установа.

Проф. др Јахја Фехратовић је информисао присутне да је Пододбор за науку и високо образовање имао квалитетан састанак са министарком науке и да има утисак да се у Мибистарству темељно и одговорно ради и планира.

Проф. др Владимир Обрадовић се фокусирао на следећа питања у циљу појашњења од стране представника Министарства: подношење извештаја Фонда за науку и када ће бити расписани конкурси за ову годину и напоменуо да је потребно да постоји календар на почетку године, да ли се планира нови правилник за часописе и потребу за укључивањем уредника часописа из различитих научних области, изнео мишљење да постоји потреба за дијалогом научне заједнице са институцијама и министарствима (посебно Министарство финансија- Пореска управа, Управа за царину, Управа за јавне набавке) и отворио питање успостављања Регистра научно-истраживачке опреме.

Др Татјана Јовановић, заменица члана Одбора, је истакла да је Министарство оправдало поверење, да је показало транспарентан рад у научној сфери и да брине о младим научницима и приступима европским научним програмима. Сугерисала је да постоји проблем да млади докторанти често морају самостално да финансирају неке своје анализе и предложила Министарству да финансира или суфинансира израде анализа.

Доц. др Биљана Ђорђевић, заменица члана Одбора, је поставила питање које се односи на категоризацију часописа и измене које се тичу Фонда за младе таленте. Поставила је и питање праћења стипендиста, нагласила да раније нису биле довољне за рад доктораната. Такође, је поставила питање софтвера е-наука, нагласила да не функционише како треба и да се јављају сумње за могућности за корупцију јер се стално уводе нове базе и софтвери.

Вукашин Гвоздић, представник Министарства је рекао да ће на некој следећој седници имати известиоца за питање Фонда за науку. Када је реч о часописима, објаснио је да није сигуран како се то ради и да постоји проблем како иницијално се обезбеђују подаци, до сада су издавачи слали Народној библиотеци примерке, а затим су институти мануелно уносили референце. Постоји проблем научног издаваштва, на коме се мора заједнички радити. Напоменуо је да постоји проблем са базом научних резултата, пре свега због законских решења, које је потребно решити и на томе мора још пуно да се ради. Када је реч о Регистру истраживача истакао је да су истраживачи у бази, али да постоје различити начини чувања података о радовима и организацијама и да је то потребно умрежити како би комуницирали са систем Е-наука. Истакао је да Министарство има намеру да покрене план сарадње образовних институција и државних органа. Планиран је Регистар научно-истраживачке опреме и Министарство ће се њиме бавити у другој половини године. Оценио је да су стипендије мале, није реално да се у постојећим условима добије више новца за истраживање, а Министарство ће размотрити моделе за побољшање ситуације и унапреди буџет за докторантске школе или сличне моделе функционисања. Када је реч о измени Одлуке за младе таленте, оценио је да је потребно да се сачека следеће извештавање како би било јасно у ком правцу иду промене и да ће се правити квоте и праведнији систем награђивања.

Проф. др Владимир Обрадовић је поставио питање које се тиче истека мандата чланова управних одбора одређених института. Представник Министарства Гроздић је одговорио да Влада именује представнике и да је Министарство већину предлога дало Влади Србије.

Након дискусије, Одбор је већином гласова (8 - ЗА, 2 – ПРОТИВ, 2 – УЗДРЖАНА), одлучио да прихвати Информацију о раду Министарства науке, технолошког развоја и иновација за период октобар – децембар 2022. године.

Након гласања, председник Одбора је обавестио присутне, да ће у складу са чланом 229. Пословника Народне скупштине, Одбор поднети извештај о разматрању и прихватању Информације о раду Министарства науке, технолошког развоја и иновација, за наведени период.

Трећа тачка дневног реда: **Разматрање Информације о раду Министарства спорта за период октобар – децембар 2022. године (број: 02-234/23, од 3. фебруара 2023. године)**

Уводне напомене поводом Информације о раду Министарства спорта за период октобар – децембар 2022. године изнео је Зоран Гајић, министар, и указао на проблем дефинисања појмова физичко васпитање, спорт и рекреација. Раније су се селекције вршиле у основним школама преко секција а сада је стање промењено и спорт је премештен у државне и приватне клубове. У настави физичког васпитања, од петог до осмог разреда, професори се сусрећу са проблемима у комуникацији око извођења наставе, као и да се у основним школама изгубио ентузијазам за рад са децом. То је лоцирано као проблем и назначио је тежња да се у наставу у млађем школском узрасту врате професори физичког васпитања. Министар Гајић је најавио да ће се Министарство обратити струковним савезима и да ће настојати да креира услове за унапређење области физичког васпитања и да треба вратити наставу и секције у школе.

Министар Гајић је истакао да је битно да у области спорта, која је сензитивна, све буде транспарентно и због тога што је Србија доживљена као спортска велесила. Напоменуо је високу позиционираност српских кадрова у светским федерацијама и конфедерацијама, који су одлични представници нашег система спорта, као и јако добру оцењеност међународних такмичења које Србија организује. За Министарство је важно унапређење здравствене заштите младих спортиста, спровођење детаљних лекарских прегледа деце, увођење дозвола за рад спортских стручњака (84 струковна савеза су оспособљени за издавање дозвола тренерима, пре свега онима који раде са млађим категоријама), финансирање редовних програма спортских савеза (Олимпијски савез и Савез за школски спорт), програми међународних такмичења који се финансирају из буџета Републике Србије, где се врши рационализација трошкова и утврђују приоритети, давање спортских стипендија за врхунске спортске резултате - остварене у млађем узрасту и генерално стипендирање индивидуалних спортиста, квалитетан рад Завода за физичку културу који враћа фокус на дијагностицирање, здравствену заштиту и овладавање фундаменталним знањима и помоћи пракси, јер постоје базе података о свим репрезентацијама, организација Сајма спорта и регионалних сајмова спорта. Када је реч о нормативним активностима организован је Национални савет за спорт, који треба да буде саветодавна институција изнад Министарства за спорт и спортских савеза. Такође, нагласио је министар, да је формирана радна група за израду измена и допуна Закона о спорту, а циљ је да се тренерима обезбеде национална признања. Министар Гајић је истакао да недостаје потребан број спортских инспектора како би имали потпунију слику о развоју спорта и расподели средстава за спорт на нивоу локалних самоуправа. У оквиру међународне сарадње развијена је делатност у оквиру ИПАРД фондова, остварени су резултати у области билатералне и мултилатералне сарадње и потписани су бројни уговори, пре свега на иницијативу других држава и организација и савеза. Министар је нагласио и значај програма Спортска дијаспора.

Ана Миљанић, заменица члана Одбора је подржала иницијативу за увођење часова физичког васпитања за ученике од првог до четвртог разреда.

Горица Гајић, заменица члана Одбора се осврнула на спортску инфраструктуру и напоменула да је реализовано десет пројеката, које је оценила ситним пројектима и поставила питање Спортске хале у Куршумлији. Нагласила је да треба водити рачуна о томе на шта се средства троше и питала да ли је Србији потребан Национални стадион у Београду и још десет стадиона, који су поњеном мишљењу прескупи. Такође је питала да ли ће се срушити стадиони Црвене звезде и Партизана и шта ће се у привредном и туристичком смислу добити од изградње нових стадиона.

Министар Зоран Гајић је, када је у питању спортска инфраструктура, нагласио да су то планови из претходне године. Када су у питању стадиони, мали стадиони се финансирају од стране светске и европске конфедерације, да је Србија помогла да Чеферин буде председник УЕФА. преко утицаја Балканске федерације а пре свега Србије, Грчке и Турске. Србији су ти стадиони нека врста поклона. Стадиони нису прескупи за одржавање и све може да функционише како треба. Када је у питању Национални стадион, идеја је да он издржава сам себе, а организација великих такмичења је приоритет и држава брине о финансијској конструкцији и изградњи мулти-функционалности стадиона. Нагласио је да је од Чеферина затражено да предложи компаније које би руководиле објектима које Србија изгради. Битно је да се уради објеката за EXPO 2027, који би требао да буде у делу где је планирана изградња Националног стадиона. Министар спорта је истакао да се фудбал финансира са трећином новца који добије одбојкашки или кошаркашки савез и да је финансирање фудбала на ниском нивоу. Фудбал је близу привредној грани и он сам себе финансира.

Проф. др Владимир Обрадовић је похвалио анализу министра када је у питању стање у спорту и питао у име грађана како данас у Београду деца, омладина и одрасли да се баве спортом ако немају новца, пошто је спорт постао привилегија богатих. Спорт је раније био бесплатан и био доступан и свима на располагању и имамо проблем са томе да деца немају приступ спортским садржајима. Родитељи плаћају деци бављење спортом у клубовима, нема доступних терена у спортским центрима у којима се крше и закони.

Министар Зоран Гајић је свима поставио питање, за које је рекао да није питање које треба да реши владајућа гарнитура, у ком правцу друштво иде. Ако хоћете бољу услугу онда морате да платите, то је тренутна пракса а родитељи од малих ногу за своју децу плаћају школе спорта. Нагласио је да није могуће да у једној области буде комунизам, а да се у свим другим областима иде у либерални капитализам. Министар је напоменуо да ће се фокусирати на узраст од седам до једанаест година. Када су питању спортски центри, процена је да Београд има објекте за 850.000 људи.

Председник Одбора проф. др Марко Атлагић је скренуо пажњу на давање у закуп фискултурних дворана и учествовање директора у проблематичним активностима. Назначио је да постоји озбиљан проблем директора у школама, који су се поједини претворили у менаџере који раде недозвољене радње, посебно са уџбеницима.

Након закључене расправе, председник Одбора је предложио гласање о Информацији о раду Министарства спорта за период од октобра до децембра 2022. године. За прихватање Информације гласало је осам чланова Одбора, и три члана Одбора су били уздржани. Гласало је 11 чланова Одбора. Председник Одбора је након гласања констатовао да је Одбор прихватио Информацију о раду Министарства спорта за период од октобра до децембра 2022. године.

Седница је завршена у 13,20 часова.

СЕКРЕТАР ПРЕДСЕДНИК

\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_

Драган Луковић проф. др Марко Атлагић